Маэстро
Дуней псом щыцIэрыIуэ ди лъэпкъэгъу, дирижёр Iэзэ Темыркъан Юрий теухуауэ псалъэ дахэ куэд жаIащ, абы и цIэр щIыпIэ зыбжанэм щаIэтащ. Абыхэм ящыщщ пианист, музыкэм и тхыдэр зыдж Бялик Михаил и «Волшебная палочка» тхыгъэр. «Сэ Темыркъан Юрий сригъэджащ, аращ зи фIыгъэр Европэм щынэхъыфIу ялъытэ Мариинскэ оперэ театрым и дирижёр нэхъыщхьэу, художественнэ унафэщIу сызэрагъэувар», — жеIэ осетин щIалэ, музыкант Iэзэ Гергиев Валерий. Ди лъэпкъэгъум и гъащIэмрэ и зэфIэкIымрэ къыщызэщIэкъуауэ «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэ-мэд къыдигъэкIа тхылъыр сыт и уасэ?!
Ди къэралым къыщымыхъуауэ, 1982 гъэм дирижёрым спектакль щигъэувам, хуабжьу ягу ирихьу куэд тепсэлъыхьырти, сэри Ленинград (иджы Санкт-Петербург) сыкIуат, абы сеплъыну. Кхъухьлъатэ тIысыпIэм сытету, Брежневыр дунейм ехыжауэ жаIэу зэхызох. Си жагъуэ хъуат, спектаклыр щамыгъэ-IэнкIэ сышынэри, арщхьэкIэ, сыкъэпцIат. ЩэкIуэгъуэм и 13-м абы еплъыну къызэхуэсахэр Кировым и цIэр зезыхьэ театрым (иджы Мариинскэ театрырщ) щIыхьэпIэм деж щызэхэтт. Билет щыIэжтэкъыми, къызэхуэсахэм лей яIыгъмэ, къращэжыну лъаIуэу бжэIупэм щызэхэ- зекIуэр мащIэтэкъым.
А пщыхьэщхьэм сызыхэплъа телъыджэр нобэми си нэгу щIэтщ. «Евгений Онегин» зыгъэува Темыркъаным Iэгуауэшхуэхэр хуаIэтурэ щэнейрэ утыкум кърашэжат. КъыкIэлъыкIуэ махуэм къалащхьэм къыщыдэ- кIа газетхэм ди лъэпкъэгъу дирижёрым щытхъу псалъэ гуапэхэр щыхужаIэрт. Апхуэдэхэм ящыщ зым композитор Щедрин Родион къытригъэдзат: «ЦIыхур дирижёр IэщIагъэм хуоджэ, а IэщIагъэр Темыркъаным къыдалъхуащ!»
Ди лъэпкъэгъум и ныбжьыр мы гъэм илъэс 80 ирокъури, дохъуэхъу цIыхубэм дэрэжэгъуэ ириту иджыри илъэс куэдкIэ тхуэпсэуну!
Яхэгуауэ Берд.
